Stasys Antanas Bačkis

Stasys Antanas Bačkis (1906 m. vasario 10 d. Pantakoniai, Joniškėlio valsčius – 1999 m. lapkričio 10 d. Vilnius) – Lietuvos diplomatas, publicistas.

Biografija 
Baigęs Panevėžio gimnaziją, 1925–1930 m. studijavo Paryžiaus universitete. 1928 m. baigė teisės, 1929 m. viešosios teisės, 1930 m. politinės ekonomijos ir tarptautinius mokslus. 1933 m. teisės daktaras. 1995 m. Klaipėdos universiteto garbės daktaras.

Nuo 1930 m. lapkričio 1 d. Lietuvos diplomatinėje tarnyboje. 1930–1934 m. Politikos departamento sekretorius. Redagavo sutarčių rinkinių leidinius, vertė iš užsienio kalbų įvairius dokumentus, pvz., Hagos Tribunolo sprendimus Kaišiadorių-Lentvario byloje su Lenkija 1931 m. ir 1932 m., byloje su 1924 m. Klaipėdos konvencijos signatarais – Prancūzija, Anglija, Italija ir Japonija – dėl Klaipėdos Direktorijos pirmininko atšaukimo. Nuo 1934 m. ir 1938 m. užsienio reikalų ministro asmeninis sekretorius. Tuo metu jam teko būti Lietuvos delegacijos generaliniu sekretoriumi septyniose Baltijos santarvės užsienio reikalų ministrų konferencijose Kaune, Rygoje, Taline. Lietuvos delegacijos sekretorius ir delegato pavaduotojas Tautų Sąjungos XVI, XVII ir XVIII posėdžiuose Ženevoje. 1937 m. gegužės 12 d. Lietuvos delegacijos narys sekretorius Didžiosios Britanijos karaliaus Jurgio VI ir karalienės Elžbietos karūnavimo iškilmėse Londone, apdovanotas Jo Karališkosios Didenybės Karūnavimo medaliu.

1938 m. rugpjūčio mėn. – 1939 m. birželio mėn. Lietuvos pasiuntinybės Paryžiuje pirmasis sekretorius, 1939 m. birželio mėn. – 1953 m. rugpjūčio mėn. – patarėjas ir Lietuvos atstovas. Nuo 1953 m. įgaliotasis ministras, nuo 1960–1976 m. Lietuvos pasiuntinybės Vašingtone patarėjas, 1976–1987 m. – reikalų patikėtinis. 1983–1991 m. Lietuvos diplomatijos šefas. 1993 m. grįžo į Lietuvą.

Sūnūs – kardinolas Audrys Juozas Bačkis, diplomatas Ričardas Bačkis.

Visuomeninė veikla 
1931–1932 m. Lietuvos studentų ateitininkų sąjungos pirmininkas. 1931–1938 m. M. Valančiaus liaudies universiteto Kaune rektorius. 1932 m. vienas Tarptautinės teisės mokslų draugijos Kaune steigėjų. 1945–1960 m. Bendrojo Amerikos lietuvių fondo įgaliotinis Paryžiuje. 1951–1958 m. jo iniciatyva Paryžiuje buvo leidžiamas „Bulletin Lithuanien“. 1952–1955 m. Lietuvos katalikų mokslų akademijos atkūrimo išeivijoje iniciatorius, nuo 1979 m. LKMA garbės narys. 1954 m. draugijos „France-Baltique“ atkūrimo iniciatorius.

Bibliografija 
 Baltijos valstybių tragedija (), 1952 m.
 Lietuvos diplomatinė tarnyba 1940 m. birželio 15 – 1990 m. kovo 11 d., 1999 m.

|-

Įvertinimas 

 1937 m. gegužės 12 d. Jo Karališkosios Didenybės Elžbietos Karūnavimo medalis
 1937 m. Gedimino 3 laipsnio ordinas
 1994 m. Gedimino 2 laipsnio ordinas
 1996 m. Didžiojo Lietuvos kunigaikščio Gedimino ordino Didysis kryžius.

2009 m. gegužės 21 d. Vilniaus miesto savivaldybės taryba vienai iš miesto gatvių, esančiai Naujosios Vilnios seniūnijoje, suteikė Stasio Antano Bačkio pavadinimą.

2019 m. gruodžio 24 d. minint Stasio Antano Bačkio tapimo Lietuvos diplomatijos šefu 35-ąsias metines (po Stasio Lozoraičio mirties), gatvės gyventojai savo iniciatyva ir lėšomis įrengė Stasio Antano Bačkio atminimą įamžinančius stendus . Juose publikuojamos nuotraukos, saugomos JAV Prezidento Ronaldo Reigano bibliotekoje, Lietuvos centriniame valstybės archyve ir Vytauto Didžiojo universiteto Išeivijos institute.

Literatūra 
 Aldona Vasiliauskienė. Stasio Antano Bačkio gyvenimo ir veiklos bruožai, Vilnius, 1996.

Šaltiniai

Nuorodos 
 MRU tinklalapis S. A. Bačkio biografija
 „Aidai“ mėnesinis kultūros žurnalas JAV

Lietuvos diplomatai
Lietuvos ambasadoriai Prancūzijoje
Lietuvos visuomenės veikėjai
KU garbės daktarai
Lietuvos teisininkai